Oficialusis leidinys L 027 , 30/01/2004 p. 0048 - 0051



Komisijos direktyva 2004/14/EB 2004 m. sausio 29 d. iš dalies keičianti Direktyvą 93/10/EEB dėl medžiagų ir gaminių, pagamintų iš regeneruotos celiuliozės plėvelės, skirtos liestis su maisto produktais (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1988 m. gruodžio 21 d. Tarybos direktyvą 89/109/EEB dėl valstybių narių įstatymų, susijusių su medžiagomis ir gaminiais, galinčiais liestis su maisto produktais, suderinimo [1] su paskutiniais pakeitimais, padarytais Europos Parlamento ir Tarybos reglamentu (EB) Nr. 1882/2003 [2], ypač į jos 3 straipsnį, pasikonsultavusi su Maisto produktų moksliniu komitetu, kadangi: (1) 1993 m. kovo 15 d. Komisijos direktyva 93/10/EEB dėl medžiagų ir gaminių, pagamintų iš regeneruotos celiuliozės plėvelės, skirtos liestis su maisto produktais [3] su pakeitimais, padarytais Direktyva 93/111/EB [4], taikoma regeneruotos celiuliozės plėvelei ir nustato leidžiamų medžiagų sąrašą bei jų naudojimo apribojimus. Ta direktyva taikoma tik iš joje išvardytų medžiagų pagamintais apvalkalais dengtai ar nedengtai regeneruotai celiuliozės plėvelei. (2) Atsižvelgiant į technologinius pokyčius, būtina leisti naudoti naujos rūšies regeneruotos celiuliozės plėvelę, kurios apvalkalai yra iš plastiko, kurią galima kompostuoti ir kuri yra biologiškai skaidoma. Ši naujos rūšies regeneruotos celiuliozės plėvelė atitinka 1994 m. gruodžio 20 d. Europos Parlamento ir Tarybos direktyvos 94/62/EB dėl pakuočių ir pakuočių atliekų [5] su pakeitimais, padarytais Reglamentu (EB) Nr. 1882/2003, aplinkos apsaugos reikalavimus. Atitinkamai toks leidimas neprieštarauja Bendrijos teisės aktams. (3) Reikėtų apibrėžti taisykles, kurios turi būti taikomos regeneruotos celiuliozės plėvelėms, atsižvelgiant į sluoksnį, kuris gali liestis su maisto produktais, pobūdį. Atitinkamai reikalavimai regeneruotos celiuliozės plėvelėms, padengtoms plastiko apvalkalais, turėtų skirtis nuo reikalavimų, keliamų regeneruotos celiuliozės plėvelėms, padengtoms ar nepadengtoms celiuliozės apvalkalais. (4) Visų rūšių regeneruotos celiuliozės plėvelių, įskaitant plastikais padengtos regeneruotos celiuliozės plėveles, gamybai turėtų būti naudojamos tik leidžiamos medžiagos. (5) Regeneruotos celiuliozės plėvelių, padengtų plastikiniais apvalkalais, sluoksnis, kuris liečiasi su maisto produktais, yra iš medžiagos, panašios į plastikines medžiagas ir gaminius, galinčius liestis su maisto produktais. Dėl to reikėtų, kad 2002 m. rugpjūčio 6 d. Komisijos direktyvoje 2002/72/EB dėl plastikinių medžiagų ir gaminių, galinčių liestis su maisto produktais [6] numatytos taisyklės būtų taikomos ir šioms plėvelėms. (6) Siekiant užtikrinti, kad būtų laikomasi Bendrijos teisės aktų, reikėtų patikrinti plastiku padengtos regeneruotos celiuliozės plėvelės migracijos ribas, nustatytas Direktyvoje 2002/72/EB, laikantis taisyklių, nustatytų 1982 m. spalio 18 d. Tarybos direktyvoje 82/711/EEB, nustatančioje pagrindines taisykles, reikalingas plastikinių medžiagų ir gaminių, galinčių liestis su maisto produktais, sudedamųjų dalių migracijos tyrimams [7] su paskutiniais pakeitimais, padarytais Komisijos direktyva 97/48/EB [8], ir 1985 m. gruodžio 19 d. Tarybos direktyva 85/572/EEB, sudaranti modelinių tirpalų, naudojamų sudedamųjų dalių išsiskyrimui iš plastikinių medžiagų ir gaminių, galinčių liestis su maisto produktais, tirti, sąrašą [9]. (7) Tam tikri polimerai, naudojami apvalkalams, turėtų būti išbraukti iš leidžiamų medžiagų sąrašo, pateikto Direktyvoje 93/10/EEB, kadangi jiems taikomos taisyklės, nustatytos Direktyvoje 2002/72/EB, taikomos plastikais padengtos regeneruotos celiuliozės plėvelei. (8) Iš leidžiamų medžiagų sąrašo, pateikto Direktyvoje 93/10/EEB, taip pat reikėtų išbraukti keturis tirpiklius, kadangi gauta naujų duomenų, rodančių reprodukcijai gręsiančią riziką, ir kadangi jie nebenaudojami regeneruotos celiuliozės plėvelių gamybai. Be to, kai kurie jau nebenaudojami plastifikatoriai taip pat turėtų būti išbraukti iš to sąrašo. (9) Be to, 2-etilheksildifenilfosfato (sinonimas: fosforo rūgšties difenilo 2-etilheksilesteris) naudojimo apribojimas, nustatytas Direktyvoje 93/10/EEB, turėtų būti iš dalies pakeistas, kad būtų atsižvelgta į 1998 m. kovo 19 d. Maisto produktų mokslinio komiteto nuomonę (10) Todėl reikėtų atitinkamai iš dalies pakeisti Direktyvą 93/10/EEB. (11) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę, PRIĖMĖ ŠIĄ DIREKTYVĄ: 1 straipsnis Direktyva 93/10/EEB iš dalies keičiama taip: 1. Išbraukiamas 1 straipsnio 3 dalies a punktas. 2. Įterpiamas šis 1a straipsnis: "1a straipsnis Regeneruotos celiuliozės plėvelės, minimos 1 straipsnio 2 dalyje, priklauso vienai iš šių rūšių: a) nedengta regeneruotos celiuliozės plėvelė; b) dengta regeneruotos celiuliozės plėvelė, kurios apvalkalas yra iš celiuliozės; arba c) dengta regeneruotos celiuliozės plėvelė, kurios apvalkalas yra iš plastikų." 3. 2 straipsnio 1 dalis pakeičiama taip: "1. Tik II priede išvardytos medžiagos ar medžiagų grupės gali būti naudojamos regeneruotos celiuliozės plėvelių, minimų 1a straipsnio a ir b punktuose, gaminti tik šiame priede nurodytomis sąlygomis." 4. Įterpiamas šis 2a straipsnis: "2a straipsnis 1. Tik II priedo pirmojoje dalyje išvardytos medžiagos ar medžiagų grupės gali būti naudojamos regeneruotos celiuliozės plėvelės, minimos 1a straipsnio c punkte, prieš ją padengiant gaminti tik šiame priede nurodytomis sąlygomis. 2. 1 dalyje minimos regeneruotos celiuliozės plėvelės apvalkalui gaminti naudojamos tik Direktyvos 2002/72/EB II-VI prieduose išvardytos medžiagos ar medžiagų grupės tik šiuose prieduose nurodytomis sąlygomis. 3. Nepažeidžiant 1 dalies, iš 1a straipsnio c punkte minimos regeneruotos celiuliozės plėvelės pagamintos medžiagos ir gaminiai atitinka Direktyvos 2002/72/EB 2, 7 ir 8 straipsnius." 5. II priedas iš dalies keičiamas pagal šios direktyvos priedą. 2 straipsnis 1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2005 m. liepos 29 d., įgyvendina šią direktyvą. Jos nedelsdamos pateikia Komisijai šių nuostatų tekstą ir šių nuostatų bei šios direktyvos koreliacinę lentelę. Valstybės narės šias nuostatas taiko taip, kad: a) nuo 2005 m. liepos 29 d. būtų leidžiama prekiauti ir naudoti regeneruotos celiuliozės plėvelė, skirtą liestis su maisto produktais ir atitinkančią šią direktyvą; b) nuo 2006 m. sausio 29 d. būtų draudžiama gaminti ir importuoti į Bendriją regeneruotos celiuliozės plėvelę, skirtą liestis su maisto produktais, kuri neatitinka šios direktyvos nuostatų. Valstybės narės, tvirtindamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstą. 3 straipsnis Ši direktyva įsigalioja 20 dieną nuo jos paskelbimo Europos Sąjungos oficialiame leidinyje. 4 straipsnis Ši direktyva skirta valstybėms narėms. Priimta Briuselyje 2004 m. sausio 29 d. Komisijos vardu David Byrne Komisijos narys [1] OL L 40, 1989 2 11, p. 38. [2] OL L 284, 2003 10 31, p. 1. [3] OL L 93, 1993 4 17, p. 27. [4] OL L 310, 1993 12 14, p. 41. [5] OL L 365, 1994 12 31, p. 10. [6] OL L 220, 2002 8 15, p. 18. [7] OL L 297, 1982 10 23, p. 26. [8] OL L 222, 1997 8 12, p. 10. [9] OL L 372, 1985 12 31, p. 14. -------------------------------------------------- PRIEDAS Direktyvos 93/10/EEB II priedo antroji dalis iš dalies keičiama taip: 1. Antros skilties (Apribojimai) trečia eilutė (C. Apvalkalas) Išbraukiama "Ne daugiau kaip 50 mg/dm2 apvalkalo toje pusėje, kuri yra skirta liestis su maisto produktais" 2. Iš lentelės išbraukiami šie polimerai ir jiems taikomi apribojimai: "Pavadinimas | Apribojimai | —Polimerai, kopolimerai, jų mišiniai, gauti su šiais monomerais: | Pagal Bendrijos direktyvas ir, jų nesant, pagal nacionalinę teisę, kol bus priimtos Bendrijos direktyvos | vinilacetaliais, gautais iš sočiųjų (C1 - C6) aldehidų, | vinilacetatu, | alkilvinileteriais (C1-C4), | akrilo, krotono, itakono, maleino, metakrilo rūgštimis ir jų esteriais, | butadienu, | stirenu, | metilstirenu, | vinilidenchloridu, | akrilonitrilu, | metakrilnitrilu, | etilenu, propilenu, 1- ir 2- butilenu, | vinilchloridu | Pagal Direktyvą 78/142/EEB (OL L 44, 1978 2 15, p.15)." | 3. Skiltyje "Apribojimai" eilutės dėl dervos turinys pakeičiamas taip: "2.Dervos | Bendras medžiagų kiekis neturi viršyti 12,5 mg/dm2 toje apvalkalo pusėje, kuri yra skirta liestis su maisto produktais, ir tik regeneruotos celiuliozės plėvelės, padengtos celiuliozės nitrato apvalkalu, gamybai." | 4. Iš lentelės išbraukiami šie plastifikatoriai ir jiems taikomi apribojimai: "Pavadinimas | Apribojimai | —Butilbenzilftalatas | Ne daugiau kaip 2,0 mg/dm2 apvalkalo, su maisto produktais besiliečiančioje pusėje | —Di-n-butilftalatas | Ne daugiau kaip 3,0 mg/dm2 apvalkalo, su maisto produktais besiliečiančioje pusėje | —Butildi (2-etilheksal) sebakatas [dioktilsebakatas]" | | 5. Skiltyje "Apribojimai" eilutės dėl toliau išvardytų plastifikatorių turinys pakeičiamas taip: "Pavadinimas | Apribojimai | —2-etilheksildifenilfosfatas (sinonimas: fosforo rūgšties difenilo 2-etilheksilesteris) | 2-etilheksildifenilfosfato kiekis neviršija: a)2,5 mg/dm2 maisto produktuose, kurie liečiasi su šios rūšies plėvele arbab)0,4 mg/dm2 dangos, su maisto produktais besiliečiančioje pusėje." | 6. Iš lentelės išbraukiami šie tirpikliai: "Pavadinimas | Apribojimai | —Etilenglikolio monobutileteris | | —Etilenglikolio monobutileterio acetatas | | —Etilenglikolio monoetileteris | | —Etilenglikolio monoetileterio acetatas" | | --------------------------------------------------